Lugvaartgemeenskap rou ná vliegongeluk 'legende' eis | Maroela Media
Kapt. Glen Warden is die afgelope naweek in 'n vliegongeluk in Gauteng dood. (Foto: Athol Franz/Facebook)
'n Offisier en 'n ware heer.
Só word kapt. Glen "Gringo" Warden beskryf in een van die tientalle boodskappe van medelye en huldeblyke wat sedert sy dood in 'n vliegongeluk die afgelope naweek ingestroom het.
Maroela Media het vroeër berig Warden is Saterdagoggend in Syferfontein in Westonaria aan Gauteng se Wes-Rand dood.
Die vliegtuig het in 'n veld naby 'n vliegveld neergestort.
Warden is 'n voormalige vegvlieënier van die Suid-Afrikaanse lugmag en het hom later by Comair aangesluit waar hy onder meer opleiding op Boeing 737's gegee het. Hy het meer as 14 000 vliegure agter die blad gehad en was 'n aktiewe lid van die Suid-Afrikaanse Lugmagmuseum se span vlieëniers.
Warden was ook 'n stralerinstrukteur en gevorderde kunsvliegvlieënier wat Suid-Afrika al by die Wêreld- gevorderde kunsvliegkampioenskap verteenwoordig het.
Die Goodyear Eagles het in 'n boodskap op Facebook geskryf hulle is "platgeslaan deur die verlies van hul spanleier en goeie vriend".
Warden is beskryf as 'n professionele vlieënier en 'n ikoon in die Suid-Afrikaanse lugvaartbedryf wat talle lewens met sy verstommende kunsvliegvertonings geraak het.
Warden was ook 'n bekende in kunsvliegkringe. Tientalle boodskappe van medelye het na sy dood ingestroom. (Foto: Goodyear Eagles/Facebook)
"Glen was langer as 20 jaar by die span betrokke en het as formasieleier gevlieg en solovertonings in ons L29-straler gedoen."
Athol Franz, redakteur van African Pilot, het Warden as 'n "man onder manne en een van die mees verantwoordelike vlieëniers wat ek nog ooit geken het", bestempel.
"Ek het in afgryse toegekyk hoe jou laaste maneuver verskriklik skeefgeloop het en jy nie betyds uit 'n dodelike duik kon optrek nie."
Franz het Warden se familie en vriende sterkte toegewens en sê Warden was bykans sy hele lewe lank deel van die Suid-Afrikaanse lugvaartbedryf.
Ander gebruikers het sy dood 'n "hartseer dag" vir die plaaslike lugvaartbedryf genoem.
"'n Heer met 'n groot hart. Jy gaan diep gemis word," skryf nog 'n vriend.
Warden was 'n uiters ervare vlieënier. (Foto: Twitter)
Ook uit ander wêrelddele is medelye betuig. "'n Lugvaartlegende te gou weg," skryf World Airnews Magazine.
Warden se vrou, Louise, is in 2011 in 'n vliegongeluk dood toe twee Albatross-vliegtuie ná 'n lugskou op Tzaneen teen 'n berg in die Lekgalametsevallei vasgevlieg het. Altesame 13 mense aan boord van die twee vliegtuie het omgekom.
Maroela Media het 'n navraag oor die voorval aan die Burgerlugvaartowerheid gestuur en wag op terugvoer oor vordering met die ondersoek na Warden se dood.